ការសម្ភាសន៍របស់អ៊ុំស្រីយ៉ាន

ក៖ អ្នកសម្ភាសន៍ឈ្មោះឌី ណាផា ​​ ខ៖ អ្នកត្រូវគេសម្ភាសន៍ឈ្មោះយ៉ាន

***ពត៌មានសង្ខេបរបស់អ៊ុំស្រីយ៉ាន***

ក៖ចាសចឹងជាដំបូងខ្ញុំសូមថ្លែងអំណរគុណដល់អ៊ុំស្រីដែលបានអនុញ្ញាតឲ្យខ្ញុំសម្ភាសន៍អ៊ុំថ្ងៃនេះ ហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ណាអ៊ុំ ដែលមានទីតាំងនៅឯប្រទេសសហរដ្ឋអាមេរិកណាអ៊ុំ ហើយគោលបំណង
ដែលសាកលវិទ្យាល័យចង់សម្ភាសន៍ប្រវិត្តរបស់អ៊ុំគឺចង់រក្សារទុកនូវប្រវិត្តប្រជាជនខ្មែរយើង
ដើម្បីឲ្យកូនចៅជំនាន់ក្រោយៗគាត់អាចស្គាល់ចឹងណាអ៊ុំពីប្រវិត្តរបស់
ជីដូនជីតាហើយនិងរៀ​នអំពីប្រវិត្តសាស្ត្ររបស់ពួកគាត់ចឹងណាអ៊ុំ ចាសហើយចឹងពេលដែលខ្ញុំសម្ភាសន៍របស់អ៊ុំណឹង ខ្ញុំនឹងដាក់ការសម្ភាសន៍របស់អ៊ុំ
នៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ, ចឹងតើអ៊ុំយល់ព្រមឲ្យខ្ញុំដាក់សំភាសន៏របស់អ៊ុំចូលទៅក្នុងវេបសាយរបស់សាលារៀនទេអ៊ុំ?

ខ៖ ដាក់ក៏ដាក់ទៅគ្នានរណាថាអី។

ក៖ ចាសចឹងសម្រាប់ថ្ងៃខែដែលខ្ញុំសម្ភាសន៍គឺ នៅថ្ងៃទី២០ ខែមិថុនា ឆ្នាំ២០២០ ណាអ៊ុំ ហើយការសម្ភាសន៍នេះត្រូវបានធ្វើឡើងនៅភូមិស្ទឹង ឃុំបាគង ស្រុកប្រាសាទបាគង ខេត្តសៀមរាប ហើយខ្ញុំជាអ្នកសម្ភាសន៍ឈ្មោះឌី ណាផា តើអ៊ុំមានឈ្មោះអ្វីដែរអ៊ុំ?

ខ៖​ ខ្ញុំឈ្មោះ យ៉ាន។

ក៖ ចាសចឹងអ៊ុំមានឈ្មោះហៅក្រៅទេ?

ខ៖​ អត់។

ក៖ អ៊ុំមានអាយុប៉ុន្មានហើយឆ្នាំនេះ?

ខ៖​ ខ្ញុំ៦៧ឆ្នាំហើយ។

ក៖ ចុះអ៊ុំចាំថាអ៊ុំកើតនៅថ្ងៃណាខែណាឆ្នាំណា?

ខ៖ ខ្ញុំអត់ស្គាល់ផង កាលខ្ញុំនៅជំនាន់នោះខ្ញុំមិនដែលបានរៀន រៀនតិចតួច ម៉ែឲ្យលក់ត្រីលក់
អីចិញ្ចឹមប្អូនទៅណា កសិករមិនមានអីក្រីក្រនោះ រៀនផងអីផងក៏ពិបាកខ្លាំងក៏ម៉ែឲ្យឈប់ក៏
ឈប់ទៅ អត់ចេះអក្សរប៉ាដោយ។

ក៖ អ៊ុំចាំឆ្នាំខ្មែរដែលអ៊ុំកើតទេ ដូចជាឆ្នាំមមីរ ឆ្នាំមមែរអី?

ខ៖ ខ្ញុំចាំ ឆ្នាំខ្ញុំឆ្នាំវក។

ក៖ ចុះអ៊ុំមានស្រុកកំណើតនៅឯណាដែរ?

ខ៖​ ខ្ញុំនៅនេះឯង នៅភូមិស្ទឹង។

ក៖ អ៊ុំមានបងប្អូនចំនួនប៉ុន្មាននាក់អ៊ុំ?

ខ៖ ស្លាប់ជំនាន់អាពតអស់ហើយនៅសល់តែ២ទេ។

ក៖ បើគិតទាំងអស់ប៉ុន្មានដែរអ៊ុំ?

ខ៖ ទាំងអស់៨នាក់ ស្រី៣នាក់ ប្រុស៧នាក់ ស្លាប់ជំនាន់អាពតអស់ហើយ ស្លាប់នឹងអត់បាយ
ប្អូនខ្ញុំភាព នៅមួួយនេះឯង។

ក៖ អ៊ុំជាកូនទីប៉ុន្មានដែរ?

ខ៖ ទី១ បងគេ អាដែលស្លាប់នោះទី២ អស់ពីទី២ទៅខ្មោចអាសារីទី៣ ខ្មោចអាប្រុសទី៤ ទី៥មីអូននេះប្អូនខ្ញុំនេះ ច្រើនណាស់ភ្លេចឈ្មោះហើយ បងប្អូនច្រើនពេកងាប់អស់ ភ្លេចអស់។

ក៖ ចុះអ៊ុំចងចាំឈ្មោះរបស់បងប្អូនអ៊ុំមានឈ្មោះអ្វីខ្លះ?

ខ៖ ចងចាំបាន ប៉ុន្តែខ្ញុំបានតិចទេណា នាងហនមួយ គឹមហុងមួយ ឈៀងមួយ សាវីមួយ ហើយនែសារ៉នមួយ ២ទៀតភ្លេចបានហើយ អសារីមួយ មិញខ្ញុំរៀបភាពហើយ ខ្វះមួួយ ខ្ញុំភ្លេច
ហើយ ភ្លេចមួួយ។

ក៖ ចាសចឹងអ៊ុំមានចងចាំសាច់រឿងខ្លះៗជាមួយបងប្អូនរបស់អ៊ុំបានទេទាំងការសប្បាយ ទាំងការកំសត់ណាអ៊ុំ?

ខ៖ ចងចាំ ប៉ុន្តែអត់មានសប្បាយទេមានតែកំសត់។

ក៖ មានអ្វីខ្លះដែរអ៊ុំ អ៊ុំអាចប្រាប់បានទេអ៊ុំ?

ខ៖ ម្តាយខ្ញុំលក់ត្រី ឪពុកខ្ញុំលក់ត្រីឆ្អើរស្រុកលើ គាត់ដេកចោរប្លន់តាមផ្លូវអត់បានលុយទេ អត់មានប្លន់បានទេគាត់ជិះកង់ ចិញ្ចឹមកូនហើយខ្ញុំក្រីក្រណាស់ម៉ែខ្ញុំអត់មានផ្ទះនៅទេ ផ្ទះតូចប៉ុននោះឯង ចាសគាត់លក់ត្រីគាត់លើកពីកំពង់មកយកមកលក់ស្រុកលើ ហើយខ្ញុំមើលប្អូនផងរៀនផង ឃើញដូចខ្ញុំប្រាប់ចឹងរៀនអត់ចេះទេអាល័យតែមើលប្អូន ហើយម៉ែខ្ញុំថ្លឹង ហើយកាលនោះប្អូនខ្ញុំនៅតូចៗនោះ មួយឆ្នាំមួយៗ ដល់ពេលខ្ញុំនេះទៅក៏ កូន
អើយកុំទាន់ដល់ម៉ោង៨ហើយ ដល់ម៉ោងទៅរៀន រៀនមិនដែលទាន់គេត្រូវថ្លឹងត្រី អាជញ្ជីងឈើណា ចឹង៧នាក់យកទៅលក់ស្រុកតាខ្ញុំនៅឯភ្នំបូក ចាសទម្រាំមកវិញវាផុតរៀន
បាត់ទៅហើយ ផុតម៉ោងរៀនបាត់ទៅហើយមើលប្អូនទៀត ក៏ដាំបាយដាំអីចិញ្ចឹមប្អូនកំសត់
ណាស់ខ្ញុំ។

ក៖ ចឹងអ៊ុំធ្លាប់ធ្វើអ្វីខ្លះដែរជាមួយបងប្អូនរបស់អ៊ុំ អ៊ុំចាំបានទេ?

ខ៖ មានធ្វើអី មានតែដាំបាយ ដាំបន្លែប៉ុណ្ណោះឯង វ៉ៃប្អូនអត់ដែលទេ ស្រលាញ់ប្អូនណាស់ ទោះបីជាប្អូនជេរម៉េច សព្វថ្ងៃក៏ដោយប្អូនថាតែតិចស្រក់ទឹកភ្នែកចប់ ចាសខ្ញុំសុំលីសដល់ខ្ញុំសុំ
សីលទាននឹកឃើញធម៌ព្រះទៅ នឹកឃើញខឹងប្អូនវ៉ៃឯងទេ ឯងជាម្តាយអត់ចេះប្រដៅ ម្តាយខ្ញុំស្លាប់ទៅ ឪពុកខ្ញុំស្លាប់ទៅថាកូនឯងបងគេណាប្រៀបដូចជាម្តាយទោះបីមានក៏ដោយ ក្រក៏ដោយត្រូវនឹកប្អូន ខ្ញុំចាំជានិច្ចក្នុងចិត្តខ្ញុំ។

ក៖ ចឹងអ៊ុំធ្លាប់លេងល្បែងកំសាន្ត ឬ ការប្រលែងលេងជាមួយនឹងបងប្អូនរបស់អ៊ុំដែរទេកាលពី
ក្មេងៗមក?

ខ៖ ពីក្មេងប្រលែងលេងមែនតែមិនដែលវ៉ៃប្អូនទេ យកប្អូនឲ្យតែមានចាស់ទុំណាមកខ្ញុំយកប្អូន
ចុះពីលើផ្ទះចាស់ទុំគេនិយាយគ្នាខ្ញុំមិនឲ្យប្អូនខ្ញុំយំទេ នាំប្អូនដើរទៅនេះទៅនោះទៅណាមិនឲ្យ
យំទេ។

ក៖ អ៊ុំបានលេងល្បែងកំសាន្តអីជាមួួយប្អូនទេអ៊ុំ?

ខ៖ អត់ចេះលេងផង។

ក៖ ចុះឥឡូវបងប្អូនរបស់អ៊ុំគាត់នៅឯណាខ្លះ? ហើយធ្វើអ្វីដែរ?

ខ៖ ស្លាប់អស់ហើយ អាមួយដែលស្លាប់នៅអារញ្ញណឹងគេធ្វើប៉េអឹមសព្វថ្ងៃណា ធ្វើទាហាននៅ
ទល់ដែន ដល់ពេលវៃជំនាន់ប៉ុល ពតណា វ៉ៃទៅតាប្អូនខ្ញុំស្លាប់ខ្ញុំ២នាក់បងប្អូនខ្ញុំយំអើយយំ ធ្វើ
បាយមួយស្រាក់យកទៅវត្តបានទៅថ្ងៃនេះ ស្រាប់ស្អែកឡើងឃើញប្អូនវិចឥវ៉ាន់មក ថាអត់ស្លាប់ទេក៏អរ ក៏រត់អោបបងប្អូនទៅណានោះប្រុសទេ។

ក៖ ចុះម្តាយរបស់អ៊ុំគាត់ឈ្មោះអីដែរ?

ខ៖​ ម្តាយខ្ញុំឈ្មោះហូយ ឪពុកខ្ញុំឈ្មោះឆន។

ក៖ ចុះមកដល់ឥឡូវឪពុករបស់អ៊ុំគាត់មានអាយុប៉ុន្មានហើយអ៊ុំបើគិតមើលទៅ?

ខ៖ អូគាត់ខូចហើយ ៧៨ឆ្នាំ ម៉ែខ្ញុំគាត់ខូចកាលជំនាន់វៀតណាមចូលនោះ ម៉ែខ្ញុំចូល បើកាលនោះម្តាយខ្ញុំចូល៦០ឆ្នាំ ជិត៧០ហើយម៉ែខ្ញុំកាលនោះ។

ក៖ ចុះអ៊ុំមានដឹងថាឪពុកគាត់កើតនៅថ្ងៃណាខែណាឆ្នាំណាទេ?

ខ៖ អត់ស្គាល់ទេ ប៉ុន្តែឪពុកខ្ញុំពីដើមមិញគាត់នៅព្រែកគុយអាកាកោង។

ក៖ ឆ្នាំខ្មែរក៏អត់ចាំដែរ?

ខ៖ អត់ចាំទេ។

ក៖ ចុះម្តាយវិញអ៊ុំដឹងថាកើតនៅថ្ងៃណាខែណាឆ្នាំណាទេ?

ខ៖ ម្តាយខ្ញុំក៏អត់ចាំដែរ តែចាំតែកំណើតគាត់នៅកំពង់ភ្លក់។

ក៖ ឆ្នាំខ្មែរអត់ចាំដែរអ៊ុំ?

ខ៖ អត់ចាំទាំងអស់។

ក៖ ចុះអ៊ុំដឹងថាពួកគាត់កើតនៅឯ​ណាដែរ?

ខ៖ នៅក្រោម នៅកំពង់។

ក៖ ទាំងពីរនាក់ណ?

ខ៖ ឪពុកខ្ញុំនៅអាការកោង ប៉ុន្តែមិនដឹងអាការកោងនៅឯណាទេនៅកើត។

ក៖ ចុះអ៊ុំមានដឹងថាឪពុកម្តាយរបស់អ៊ុំគាត់ធ្លាប់ធ្វើការអីទេដើម្បីចិញ្ចឹមជីវិតទេអ៊ុំ?

ខ៖​ ឪពុកខ្ញុំគាត់លក់ចេក គាត់ដើរលក់ចេកចិញ្ចឹមកូន ប្រពន្ធគាត់ស្លាប់ គាត់បានប្រពន្ធមួយ
ទៀត គាត់លក់ចេករហូតតាខ្ញុំចិញ្ចឹមឪពុកខ្ញុំទាល់តែធំបាន បួសបាន៧វស្សាឪពុកខ្ញុំ។ គាត់
ឃើញម៉ែខ្ញុំទៅចូលសួរទៅក៏រៀបឲ្យទៅការឲ្យទៅក៏ដល់ខ្ញុំទៀតទៅណា។

ក៖ ចុះឪពុកម្តាយរបស់អ៊ុំគាត់ជាមនុស្សដែលមានលក្ខណៈបែបណាដែរអ៊ុំ?

ខ៖ គាត់ចិត្តល្អ ឃើញនាងអីមកចឹងមានត្រីមានសាច់ក៏ឲ្យអស់ហើយ គាត់អត់ចេះលក់ឲ្យទេ គាត់ឲ្យហូបទៅ គាត់ចង់បានបុណ្យណាស់ឪពុកម្តាយខ្ញុំគាត់ស្លូតណាស់។

ក៖ ចុះអ៊ុំបានស្គាល់អ្វីខ្លះពីគាត់ដែរទេ?

ខ៖ ស្គាល់តែប៉ុណ្ណោះឯង។

ក៖ ចុះអ៊ុំមានចងចាំរឿងអ្វីខ្លះពីឪពុកម្តាយរបស់អ៊ុំអ្វីខ្លះទេ?

ខ៖ អត់ដែលវ៉ៃប្រពន្ធកូនគាត់ទេ ឈ្លោះគ្នាក៏មិនដែលឈ្លោះតាំងពីខ្ញុំកើតមកអត់ដែលឈ្លោះ
ទេ ដូចថាគាត់អន់ចិត្តម៉ែខ្ញុំចឹងណាគាត់អង្គុយធ្វើមិនដឹងទៅគាត់ទាញកង់ទាញអីក៏ម៉ែសួរ ពីដើមហៅថាបង សួរថាបងទៅណា គាត់ថាទៅកំពង់ប៉ុណ្ណោះឯង គាត់មិនដែលឈ្លោះគ្នាយូរ
ទេ មិនជេរគ្នាអីទេម្តាយខ្ញុំ ដែលខ្ញុំដឹងក្តីមក។

ក៖ ចឹងឪពុកម្តាយរបស់អ៊ុំធ្លាប់សាច់រឿងរបស់គាត់កាលពីគាត់នៅតូចៗមកកាន់អ៊ុំអត់? ដូចជាការលំបាក និង ការតស៊ូរបស់គាត់?

ខ៖ ឪពុកខ្ញុំគាត់កើតនៅអាកាកោង តាខ្ញុំគាត់អត់យកប្រពន្ធមកគាត់ដើរស្ពាយកូនគាត់ណា ឪពុកខ្ញុំណឹងណា ដើរស្ពាយគាត់ដើរលក់ចេកផងមកនៅខេត្តសៀមរាបយើង មកនៅខេត្ត
សៀមរាបទៅដីខ្ញុំនៅនឹងថ្នល់នឹងឯង ប៉ុន្តែកាលនោះយើងអត់បានធ្វើទាហានគេយកដីឲ្យទា
ហាននៅខ្ញុំនិយាយការពិតខ្ញុំក៏អត់ដីនៅទៅ ឪពុកខ្ញុំគាត់ចាប់បានដីនោះឯង គាត់ចិញ្ចឹមឪពុក
របស់ខ្ញុំទាល់តែធំទាល់តែគាត់បានបួស ៧វស្សារួចទៅគាត់សឹកទៅបានមកដណ្តឹងម៉ែខ្ញុំ ហើយ
បានកូនចៅណឹង។

ក៖ ចុះម្តាយរបស់អ៊ុំគាត់ធ្លាប់បានប្រាប់ពីការកំសត់ និងការតស៊ូរបស់គាត់មកកាន់អ៊ុំទេ?

ខ៖ ខ្ញុំមិនបានសួរទេ ប៉ុន្តែគាត់និយាយខ្លួនគាត់ថាគាត់កំសត់ដែរ ចុះគាត់អ្នកក្រនោះ កំសត់មើលប្អូន ម៉ែខ្ញុំមើលប្អូន៧នាក់ មើលប្អូនតែគាត់ធ្វើបងគេវេទនាណាស់ ម្តាយវ៉ៃផង ធ្វើ
ត្រីផង ចុះចាស់ពីដើមចង់បានណា ដល់ពេលគាត់ធ្វើត្រីអីយូរអី មើលប្អូនយំក៏មួលសាច់គាត់
មួលត្រចៀកមិនដែលវ៉ៃទេ មួលតែត្រចៀកនឹងភ្លៅគាត់ប៉ុណ្ណោះឯង ខ្ញុំថាម៉ែឯងកំសត់ម៉េស ឳកូនអើយបើមិនកំសត់ធ្វើម៉េចយើងអ្នកក្រ នោះឯងម៉ែខ្ញុំប្រាប់នោះឯង។

ក៖ ចាសចុះអ៊ុំមានចាំឈ្មោះជីដូន ជីតា ខាងម្តាយរបស់អ៊ុំទេ?

ខ៖​ ចាំ។

ក៖ គាត់ឈ្មោះអ្វីដែរអ៊ុំ?

ខ៖ យាយខ្ញុំឈ្មោះយាយក្រូច តាខ្ញុំឈ្មោះតាម៉ត់។

ក៖ ចុះខាងឪពុកវិញអ៊ុំ?

ខ៖ ខាងឪពុកតាខ្ញុំឈ្មោះតាឆេង យាយសយ។

ក៖ ចុះដឹងថាគាត់កើតនៅឆ្នាំណាទេ?

ខ៖ អត់ស្គាល់ទាំងអស់។

ក៖ ឆ្នាំខ្មែរក៏អត់ចាំដែរ?

ខ៖ អត់ចាំទេ។

ក៖ ចាស​ចុះគាត់កើតនៅកន្លែងណាអ៊ុំចាំទេ ជីដូនជីតាខាងឪពុកម្តាយរបស់អ៊ុំ?

ខ៖ ម្តាយខាងយាយខ្ញុំនោះកើតនៅខាងកំពង់នេះឯង ឪពុកខ្ញុំកើតនៅព្រៃគុយ អាការកោង។

ក៖ ចុះឪពុកម្តាយអ៊ុំគាត់ធ្លាប់ពីរឿងរ៉ាវជីដូនជីតារបស់គាត់មកកាន់អ៊ុំខ្លះទេ?

ខ៖ អត់ទេ។

ក៖ ចឹងក្រុមគ្រួសារអ៊ុំរស់នៅក្នុងខេត្តនេះអស់រយៈពេលប៉ុន្មានឆ្នាំដែរហើយ?

ខ៖ មិនប៉ុន្មានទេ តាំងពីខ្ញុំនៅតូចតាំងពីខ្ញុំអាយុ ៨ ៩ ឆ្នាំ។

ក៖ ចាសចុះអ៊ុំមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេ?

ខ៖ អត់ទេ អត់មានទេ។

ក៖ ចុះលោកស្វាមីរបស់អ៊ុំស្រីគាត់មានឈ្មោះអ្វីដែរ?

ខ៖ តាខ្ញុំឈ្មោះតារឿន

ក៖ តើអ៊ុំរៀបអាពាហណ៍ពិពាហណ៍ជាមួយអ៊ុំប្រុសណឹងតាំងពីឆ្នាំណាដែរ?

ខ៖ កាលអ៊ុនតាក់ មុនអ៊ុនតាក់ចូល។

ក៖ ចឹងអ៊ុំចាំថ្ងៃខែឆ្នាំដែលអ៊ុំរៀបការណឹងបានទេ?

ខ៖ អត់ចាំទាំងអស់គ្នា ឆ្នាំខ្មែរក៏អត់ចាំដែរ ដឹងតែខ្ញុំរៀបការបានមួួយខែ អ៊ុនតាក់ចូល។

ក៖ ចុះការរៀបអាពាហណ៍ពិពាហណ៍របស់អ៊ុំណឹងរៀបចំដោយឪពុកម្តាយ ឬក៏អ៊ុំរៀបចំដោយចិត្តខ្លួនឯង?

ខ៖ ម្តាយឪពុកខ្ញុំរៀបឲ្យ។

ក៖ ចុះអ៊ុំបានទទួលថ្លៃជំនូនពីអ៊ុំប្រុសដែរទេកាលណឹង?

ខ៖ កាលណឹងប្រាក់ថ្លៃនោះ ២៥០០រៀបប៉ុណ្ណោះឯង។

ក៖ ចាស ចុះអ៊ុំចាំពីពេលវេលាដែលអ៊ុំបានជួបអ៊ុំប្រុសដំបូងនៅឯណា ហើយការស្រលាញ់គ្នាដោយរបៀបណាបានទេអ៊ុំ?

ខ៖ អត់ដែលបានស្រលាញ់ផងតែម៉ែឪទេ ម៉ែឪក៏ឃើញក៏សួរតាខ្ញុំ តាខ្ញុំថាយកក៏សួរខ្ញុំ
ខ្ញុំក៏ស្រេចតែម៉ែឪទុកដាក់។

ក៖ អ៊ុំជួបគ្នាពេលណាដែលកាលណឹងអ៊ុំចាំបានទេ?

ខ៖ អត់ចាំពេលណាទេកាលណឹង។

ក៖ ចាសចុះអ៊ុំចេះអាចនិងចេះសរសេរភាសាយើងខ្មែរបានល្អប៉ុណ្ណាដែរអ៊ុំ?

ខ៖ អូ អត់ចេះសរសេរផង ខ្ញុំអត់ចេះទេ។

ក៖ ចុះអ៊ុំបានទៅរៀនទេ?

ខ៖ រៀន រៀនទៅវាពិបាកពេកគ្មាននរណាមើលប្អូនមើលអីក៏ឈប់ទៅណា។

ក៖ ចុះកាលណឹងអ៊ុំរៀននៅសាលាណាវិញ?

ខ៖​ សាលាវត្ត សាលាលោក គ្រូលោក។

ក៖ ចាសចុះអ៊ុំចេះភាសាអ្វីផ្សេងក្រៅពីភាសាខ្មែរយើងទេអ៊ុំ?

ខ៖ អត់។

ក៖ ចឹងអ៊ុំមានមិត្តភិក្តស្និតស្នាលធំធាត់មកជាមួយគ្នាមកដល់ឥឡូវទេអ៊ុំ?

ខ៖ អត់ដែលមានទេ ទោះបីខ្ញុំនៅឈប់រៀននៅផ្ទះក៏ខ្ញុំមិនដែលមិនមិត្តភិក្តទេ មានតែបងប្អូន
សាច់ខ្លួនឯងប៉ុណ្ណោះឯង ខ្ញុំអត់ចូលចិត្ត។

ក៖ ចុះអ៊ុំធ្លាប់ធ្វើការនៅវាលស្រែអីទេអ៊ុំ?

ខ៖ ស្ទូងដកធ្វើ ស្ទូងដកទៅ ភ្ជួររាស់ទៅ ដាំដំណាំទៅ។

ក៖ ចុះអ៊ុំធ្លាប់ប្រកបអាជីវកម្មបែបលក្ខណៈគ្រួសារអីទេអ៊ុំ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីដែរទេអ៊ុំ?

ខ៖ អត់ដែលមានទេ តាំងពីដើមម៉ែខ្ញុំលក់តែត្រីទេ ចុះអ្នកក្រោមទៅមានគោក្របីណា ធ្វើតែ
ស្រែ ប្រវាស់ដៃទៅ ខ្ញុំទៅស្ទូងឲ្យគេ គេភ្ជួរទៅ ចាសភ្ជួរស្ទូងរៀងខ្លួនទៅណា។

ក៖ ចឹងអ៊ុំធ្លាប់ប្រកបមុខរបស់អ្វីដែរដើម្បីរកប្រាប់ចំណូលចិញ្ចឹមជីវិតដែរអ៊ុំ តាំងពីដើមមក?

ខ៖ ពីដើមមក គ្មានធ្វើអីខ្ញុំចងសំណាញ់លក់ ចងម៉ង ចងសំណាញ់ប៉ុណ្ណោះឯង តាខ្ញុំគាត់រែកដី
ដល់ពេលខ្ញុំអត់មានរបបរគេឲ្យចង ខ្ញុំទៅរែកដីជាមួយតាខ្ញុំកាប់អុសលក់ ប្រវិត្តខ្ញុំនេះដែលជួប
តាខ្ញុំការបាន។

ក៖ ចឹងអ៊ុំធ្លាប់ធ្វើអ្វីផ្សេងទៀតទេអ៊ុំ ក្រៅពីចាក់សំណាញ់?

ខ៖ ស៊ីឈ្នួលគេ ស៊ីឈ្នួលចាំចំការឲ្យគេ ដាំដើមឈើ ដាំភ្ញៀវ ដាំគូលែន ដាំធុរេន អូច្រើនណាស់ ១០០មុខ។

ក៖ មានអីធ្វើទៀតទេអ៊ុំបន្ទាប់មក?

ខ៖ បន្ទាប់មកធ្វើរពាក់ រពាក់នេះមិនបានធ្វើទេ ទៅបោចទៅបាន១០០គេឲ្យ៣០០០រៀល មួយថ្ងៃ២នាក់តាបានតែ២០០ទេ ៦០០០រៀល អត់ចេះបោចផង។

ក៖ ទៅបោចនៅណាវិញអ៊ុំ?

ខ៖ ទៅឯរដ្ឋបាលនោះ ឆ្ងាយ។

ក៖ ធ្លាប់ធ្វើអីទេក្រៅពីបោចរពាក់ណឹង?

ខ៖ ដាំត្រសក់ សណ្តែក។

ក៖ អ៊ុំដាំលក់ ឬ ក៏ដាំហូប?

ខ៖ ហូបផង លក់ផង ធម្មជាតិ ខ្ញុំអត់ដែលបានដាក់ជាតិគីមីទេ ខ្ញុំដាក់តែអាចម៍មាន់ និង ត្រធាងខេត្រទឹកនោមប៉ុណ្ណោះឯង។

ក៖ ចាស តាំងពីក្មេងរហូតមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីដែរអ៊ុំ?

ខ៖ មានតែប៉ុណ្ណោះឯង អត់មានអីទេ មានតែប៉ុណ្ណោះឯង ពីក្មេងម៉ែខ្ញុំឲ្យដាំបន្លែ ក៏ដាំបន្លែទៅ
ពេលខ្ញុំបានប្តីក៏ដាំចឹងទៀតទៅ ជួយធ្វើការឲ្យគេទៅ។

ក៖ ចាសចុះអ៊ុំចូលចិត្តពិសារម្ហូបអ្វីជាងគេដែរអ៊ុំ?

ខ៖ ខ្ញុំរឿងម្ហូប បើបន្លែផ្សារខ្ញុំអត់ចូលចិត្តទេ បើដាំខ្លួនឯងខ្ញុំចូលចិត្ត ចូលចិត្តសម្លរម្ជូរទៅ សម្លរ
ប្រហើរ ទឹកគ្រឿងប៉ុណ្ណោះឯង។

ក៖ តាំងពីក្មេងៗមកអ៊ុំចូលចិត្តលេងល្បែងប្រជាប្រិយខ្មែរអ្វីខ្លះដែរអ៊ុំ?

ខ៖ អត់ អត់ទេ អត់ចេះលេងទៅ លោកបង្គាប់ឲ្យសិស្សៗណាបានតែច្រៀងសូមពួកទេវតា
ប៉ុណ្ណោះឯង។

ក៖ ចាសចុះអ៊ុំចូលចិត្តស្តាប់បទចម្រៀងអីអត់អ៊ុំ?

ខ៖ សព្វថ្ងៃស្តាប់តែ ស៊ិន ស៊ីសាមុត ប៉ុណ្ណោះឯង។

ក៖ ចុះក្រុមគ្រួសារអ៊ុំមាននរណាចេះលេងឧបរកណ៏តន្ត្រីអីទេអ៊ុំ?

ខ៖ ក្មួយខ្ញុំ។

ក៖ ចឹងផ្ទះរបស់អ៊ុំមានលក្ខ​ណៈបែបណាដែរអ៊ុំតាំងពីនៅក្មេងរហូតមកដល់ឥឡូវនេះអ៊ុំ?

ខ៖ ផ្ទះដូចតែផ្ទះចេះឯង អត់មានផ្ទះក្បឿងអីទេ មានតែផ្ទះស្បូវម៉ែខ្ញុំនៅផ្ទះស្លឹក បើពេលបានខ្ញុំ
ទៀត អត់មានផ្លាស់ប្តូរទេ អត់លុយ។

ក៖ ចឹងតើផ្ទះណឹងអ៊ុំជួលគេធ្វើ ឬ អ៊ុំសាងសង់ដោយខ្លួ​នឯង?

ខ៖ ផ្ទះនេះធ្វើ២នាក់យាយតា ជីកសរសដាក់ទៅ មើលសរសនេះពុកអស់ហើយ។

ក៖ កាលអ៊ុំធ្វើផ្ទះណឹងមានឧបករណ៍អ្វីខ្លះដែរ អ៊ុំមានចាំបានទេ?

ខ៖ ផ្ទះនេះសរសឬស្សីទាំងអស់ ឬស្សីលើកមុនបាំងស្លឹក ដល់ពេលគេរើផ្ទះទៅសុំទិញសង័្កសី
ចាស់គេទៅ គេថាយ៉ាន់អើយមិនបាច់ទិញទេយកទៅ ក៏យកមកបាំងមកលេចក៏ដដែល។

ក៖ កាលដែលអ៊ុំធ្វើផ្ទះណឹង អ៊ុំចេះធ្វើតាមនរណាគេដែរអ៊ុំ?

ខ៖ តាខ្ញុំ ប្តីរបស់ខ្ញុំ។

ក៖ ចុះអ៊ុំមានជំនាញអ្វីខ្លះពីក្រុមគ្រួសាររបស់អ៊ុំដែរទេ អ៊ុំចេះបានជំនាញអ្វីខ្លះដែរអ៊ុំ?

ខ៖ អត់ចេះជំនាញអីទេ មិនចេះផង។

ក៖ ចឹងអាចអ៊ុំអាចនិយាយប្រាប់បានទេអ៊ុំពីពេលវេលាដែលអ៊ុំលំបាកបំផុតក្នុងជីវិត

មិនថាជារឿងអ្វីដែលកើតឡើងខ្លះចំពោះអ៊ុំ? ដូចជាជំនាន់ប៉ុល ពតអ៊ុំជួបឧបសគ្គអ្វីខ្លះចឹងអ៊ុំ?

ក៖ ចាំមើលខ្ញុំនិយាយពីប៉ុល ពតណា ម៉ែខ្ញុំជម្លៀសទៅ ក្របីមួយនឹម ក្របីណឹងក្របីក្មួយណា
បរទៅអីទៅ ទៅនៅណឹងត្រពាំងផង់ ទៅសុំទឹកអំពៅនោះផឹក ផឹកទៅដល់នាងកំបោរអទៀត នៅសំរោង គេឈប់ឲ្យនៅកំបោរអគេឲ្យនៅសំរោង សំរោងណឹងចូលសហករណ៍ហើយ
ចូលសហករណ៍ ខ្ញុំនេះធ្វើការឲ្យគេកាលនោះខ្ញុំអាុយទើបតែ១៤ឆ្នាំ ខ្ញុំស្តើងណាស់មិនធាត់ចេះ
ទេ ស្តើងមែនទែន គេហៅតែខ្ញុំកូនប្រុសទេខ្ញុំកាត់សក់កូនប្រុសនោះ ដល់ខ្ញុំមិនដែលធ្វើការ
យប់ផងថ្ងៃផងទៅឈឺ ប្អូនខ្ញុំនៅតូច ដល់ឈឺទៅគេអត់ឲ្យខ្ញុំស៊ីបាយទេ អត់ឲ្យស៊ីបបរទេណា
ទៅក៏ម៉ែខ្ញុំគាត់គេឲ្យចិញ្ចឹមជ្រូកដូចប្អូនខ្ញុំនិយាយចឹងឯង ចិញ្ចឹមជ្រូកទៅឲ្យនៅដាក់បាយជ្រូក
គេមកដល់កន្ទុកយកមក គេដាក់ក្នុងនេះទៅគេខ្លាចម៉ែខ្ញុំយកឲ្យខ្ញុំហូបណា គេបង្អត់ គេបង្អត់
ខ្ញុំ៣ខែ មើលខ្ញុំនិយាយខ្ញុំនិយាយអត់ចង់កើតទេខ្ញុំចង់ទឹកភ្នែក ដល់ពេលម៉ែខ្ញុំដាំដំឡូងគៀន
នេះទៅ គាត់កាច់ទ្រួយដំឡូងមកឲ្យខ្ញុំហូបស្រុះណា ដល់គេបង្អត់ខ្ញុំចឹងទៅមិនដឹងធ្វើម៉េច
កន្ទុក អាកន្ទុកល្អិតណាមកដល់ត្រងស្បៃយើង ត្រងស្បៃយើងណារួចហើយគាត់យកស្លឹក
ផ្លុងខ្ចប់ធ្វើដូចនំចេក មកចំហ៊ុយស៊ី ខ្ញុំស៊ីតែកន្ទុកទេ៣ខែត្រឹម ដល់ពេលខ្ញុំជាគេឲ្យខ្ញុំចល័ត
ខ្ញុំទៅចល័តមកនៅឯលើនោះដើរចល័តចាញ់ផង គ្រុនចាញ់ផងអត់សំពត់ស្លៀកខ្ញុំស្លៀកបាវ
ជីវិតខ្ញុំណា ប្អូនខ្ញុំនៅភូមិអត់អីទេ ខ្ញុំគេឲ្យចល័តស្លៀកបាវចេញចៃសស្កូសចៃខាំ ស្លៀកតែបាវ
បានយូរអង្គការគេយកអាសំពត់មកឲ្យជ្រុលក់ ខ្ញុំវេទនាណាស់បានខ្ញុំមិនចង់និយាយ និយាយទៅវាវេទនាស្រណោះទឹកភ្នែកខ្លួនឯង។ ទៅដល់ពេលនេះឡើងគេឲ្យខ្ញុំទៅនៅរែង
ព្រួល រែងព្រួលអត់អង្ករទៀត ហើយអង្ករគេឲ្យយកអាអង្ករសំរូបយើងណាកំទេចឡើងលាយ
ជាមួួយត្រកួន បបរឡើង២ឆ្នាំខ្ទះចឹងព្រោះនារីច្រើននោះឲ្យហូបត្រកួន ត្រកួនបបរមួយគ្រាប់ៗ
ហើយត្រីបានឡើងច្រើន ខ្ញុំចេះតែខ្សិបគ្នាឯងណា នែម៉េចក៏គេមិនឲ្យត្រីយើងស៊ីម៉េចចុះ តែស៊ីគេកសាងទៀតហើយ ទៅដឹងហីគេដល់ពេលគេដួសត្រីបានមួយដុំ ទឹកឃ្លូតៗ បាយអា​បបរយើងជាមួយត្រកួន ត្រកួនធំៗ ហូបទៅខ្លះទឹកភ្នែកហូរដាក់ចានទៅអត់ឲ្យគេឃើញ ឃើញគេដើរមកជូតទឹកភ្នែក រែងព្រួលប៉ុន្តែខ្ញុំអត់ចេះរែង ខ្ញុំរែកព្រួលទៅគេឲ្យមកលើវិញ
មកលើវិញខ្ញុំស៊ីតាំងពីមឺមដងរែក ខ្ញុំស៊ីតាំងពីគុលចេក មឺមដុស អូច្រើនណាស់ ឲ្យតែអាណា
អត់ពុល ដល់ប្អូនខ្ញុំនេះពុលក្តួច ស្រណោះប្អូនណាស់នៅតូចៗ ពុលក្តួច ជាមួយអាដែលស្លាប់
ទៅក៏ម្តាយខ្ញុំឈឺ ឈឺម៉ែខ្ញុំខូច ដល់ពេលឈឺ ពេលនេះខ្ញុំទៅវិញគេមិនឲ្យមកជួបម៉ែឪទេកាល
នោះណ ខ្ញុំគ្រុនប៉ុណ្ណាខ្ញុំដេកគេហៅខ្ញុំកសាងឯងសិតអារម្មណ៍ម៉េចក៏ចេះតែប្តូរទៅ ដួលក្នុង
វាលស្រែក៏មានខ្ញុំ ស្ទូងប្តូរ ដល់ពេលគេឲ្យរៀបគ្រួសារកាលនោះខ្ញុំមិនដែលដឹងរឿងរៀបគ្រួ
សារម៉េច ទៅគេឲ្យរៀបគ្រួសារខ្ញុំអត់រៀបយកខ្ញុំវ៉ៃចោលវ៉ៃទៅ ខ្ញុំថាចេះឯងណាទៅក៏បានមិត្ត
ភាពនោះគេពេទ្យគេក៏អាណិតខ្ញុំថា កុំឲ្យយកមិត្តនារីយ៉ាន់រៀបអីគ្នានៅស្ទើរណាស់ មិនដែល
ដឹងអីទេ អាមេធំទះកំផ្លៀងពេទ្យណា៣កំផ្លៀង ទះផាំងទៅម៉េចមិត្តឯងធានាមិត្តយ៉ាន់ធ្វើអី
រៀបគ្រួសារគេយកអាប៉ុណ្ណឹងរៀបគ្រួសារនោះឲ្យវាដឹងលុតដំ ហើយក៏ខ្ញុំអង្គុយទឹកភ្នែកអត់
ហ៊ានឲ្យគេឃើញទេ បែរខ្នងទៅក៏គេរៀបគ្រួសារក៏ខ្ញុំអត់បានរៀបទេណា គេឲ្យដកខ្ញុំចេញគេ
យកខ្ញុំមកដាក់ឃុំឃាំង ឃុំុឃាំងទៅខ្ញុំអើតមើលតាមបង្អូច ឃើញគេផ្ការនេះកាំភ្លើងខ្ញុំថាកាំភ្លើង
អីចេះ ខ្ញុំឆ្ងល់ណាដល់ពេលនេះភាពណឹងក៏មកដល់ក៏ថា នែមិត្តយ៉ានអើយ ខ្ញុំថាកាំភ្លើងណឹង
គេទើបបាញ់មនុស្សហី ថាអត់ទេគេគ្រាន់តែដាក់ឆ្កាងចឹងឲ្យគេរៀបគ្រួសារដើរម្ខាងមួយដើម
ខ្ញុំស្រណោះភាព ទះទះឡើងវិលមែនទែនទាញគុលឬស្សីមកដាក់ទៀតក៏បានមួយនោះថាកុំវ៉ៃ
ចាំតិចទៀតចាំដាក់ ចឹងបានខ្ញុំថាដល់ពេលចឹងទៅខ្ញុំក៏អត់ទៅណា ហើយរួចរាល់ហើយគេយក
ខ្ញុំគេលែងខ្ញុំពីកន្លែងឃុំឃាំងមកឲ្យខ្ញុំលុតដំ ក្នុង៣ខែ៧ថ្ងៃនេះឲ្យខ្ញុំស្ទូងទាំងយប់ទាំងថ្ងៃអត់ឲ្យ
ដេកពួន ខ្ញុំចិត្តថាប្តូរខ្ញុំថាម៉េចបើជីវិតខ្ញុំស្លាប់នៅកន្លែងស្រែក៏ស្លាប់ចុះ ស្លាប់ចោលម៉ែឪស្លាប់
ទៅបងប្អូន ដល់ពេលខ្ញុំទ្រាំទ្របានអង្ករសរសើរថាមិត្តនេះវាកម្លាំង ប៉ុន្តែមានកម្លាំងឯណាតែ
ចេះតែប្តូរណា ៣ខែ៧ថ្ងៃគេដាក់ឲ្យយើងធ្ងន់ធ្ងរឲ្យស្លាប់តែម្តងណា ហើយបាយ បបរគេដួស
មួយចានប៉ុណ្ណេះឯងឲ្យហូប ឲ្យហូបតែព្រឹកទេល្ងាចឲ្យអត់ ខ្ញុំប្តូរអត់ដែរ ប៉ុន្តែខ្ញុំចេះតែរស់ទៅ
ណា ចាសជីវិតខ្ញុំដល់នេះទៅគេបញ្ជូនខ្ញុំទៅកំពង់ចាម ទៅកំពង់ចាមទៅអាកន្លែងគេ គេធ្វើឡ
ដុតមនុស្សទៀត ប្រវិត្តខ្ញុំ ខ្ញុំដើរចោលម៉ែខ្ញុំ ទៅក៏ឲ្យខ្ញុំទៅកន្លែងឡ នាងអើយលោកគ្រូអើយ
ឡគេនោះមហាខ្ពស់ ខ្ញុំស្មានតែឡដុតធ្យូង ឡគេមានមុខធំដូចកៅអីនេះចឹង គេបញ្ជូនយាយៗ

អាយុប៉ុនខ្ញុំគេដាក់មនុស្សទៅ អត់ឃើញចេញមកវិញខ្ញុំចេះតែអង្គុយមើលគេ ពីភ្ជុំខ្ញុំចេះតែសំឡឹងមើលប្រជុំមុខឡនឹងឯង គាត់ស្លាប់ទៅបានបងភាពណឹងបញ្ជូនទៅ បាន
គុណព្រះអង្គលោកជួយបានវៀតណាមចូលមក បើវៀតណាមមិនបានចូលមកខ្ញុំមិនដឹងជា

យ៉ាងណាទេ មិនដឹងជាកើតជាស្អីទេ ដល់ពេលវៀតណាមមកទៅ វៀតណាមថា នេះពួកនារីថានេះគេចល័តទេឲ្យមកដាំអានេះ ស្ទូងស្រូវ ដាំត្រប់ ដាំសណ្តែកដូចសព្វថ្ងៃនេះ
ឯងទៅ ដល់ពេលនេះក៏ភូមិណាឲ្យទៅភូមិនោះនាំគ្នាដើរមក ពីកំពង់ចាមមកនេះដើរមក ឃើញម៉ែខ្ញុំ កាលនោះគាត់ឈឺហើយ គាត់ទ្រុឌទ្រោមឪពុកខ្ញុំក៏ឈឺដែរ មកដល់ឃើញម្តាយក៏
យំ ម៉ែអញងាប់ចោលលូវហើយទៅខ្ញុំបានចប់ត្រឹមនឹងឯង ក៏មកបានវៀតណាមជួយដល់សព្វ
ថ្ងៃនេះឯង សម្តេចហ៊ុន សែនជួយក៏យប់ឡើងខ្ញុំអុជធូបនឹកដល់សម្តេចជួយខ្ញុំព្រះអង្គទេវតា
ទាំងអស់កុំឲ្យគេយកខ្ញុំទៅវ៉ៃចោល ខ្ញុំស្រណោះខ្លួនឯងអា៣ខែ៧ថ្ងៃនោះ ស្រណោះខ្លួងឯង
ទល់សព្វថ្ងៃ ប៉ុណ្ណោះឯងនាង។
ក៖ អ៊ុំបានធ្វើអ្វីខ្លះដើម្បីផ្លាស់ប្តូរកាលំបាកណឹងដែរទេអ៊ុំ?

ខ៖ វានៅតែលំបាកចេះឯងរកថាឲ្យស្រណុកវាមិនមានស្រណុកណា ធ្លាប់តែលំបាកៗចេះឯង
ណា។

ក៖ ចុះអ៊ុំមានបទពិសោធន៍ល្អៗអ្វីខ្លះដែរនៅក្នុងជីវិតរបស់អ៊ុំ ដូចជាពេលវេលាសប្បាយៗ
អីចឹងណាអ៊ុំ?

ខ៖ មានដល់ពេលខ្ញុំសុំសីលមាន ពេលវេលាដែលខ្ញុំសប្បាយនឹងធម៌ ចាសខ្ញុំទៅសុំសីលខ្ញុំ
នឹកឃើញពីរឿងធម៌ សព្វថ្ងៃក៏និយាយពីរឿងធម៌ ពីណាក៏ខ្ញុំមិននិយាយ និយាយតែពីរឿងធម៌
យប់ឡើងនាំយាយតាមើលសៀវភៅក៏ តាចេអក្សរតិចៗនោះគាត់ប្រាប់ខ្ញុំទៅក៏ចេះតែមើលជា
មួយតាទៅណា ចាសសព្វថ្ងៃខ្វល់តែអារឿងអស់ផ្ទះនៅនោះឯង ហើយនឹងអត់អង្ករហូបតិចៗ
បានអ្នកស្រុកគេជួយ ពួកឃុំគេជួយតិចទៅ អ្នកស្រុកគេឃើញខ្ញុំធ្វើការឲ្យគេទៅគេឲ្យមក២ ៣ ៤ គីឡូមក ចាសផ្ទះណឹងរហែករហួយទៅពេលភ្លៀងមកក៏ស្រក់ទឹកទៅ ម្សិលមញហាល
កន្ទេលហាលអី ប៉ុណ្ណោះឯងអ្នកគ្រូ ខ្ញុំមានតែប៉ុណ្ណោះឯង។

ក៖​ ចឹងកាលពីនៅក្មេងអ៊ុំមានក្តីស្រម៉ៃអ្វីខ្លះដែរអ៊ុំពេលអ៊ុំធំឡើងណា?

ខ៖ អត់មានទេ។

ក៖ ចុះបើសិនជាអ៊ុំអាចប្រាប់ទៅកាន់កូនចៅជំនាន់ក្រោយៗរបស់អ៊ុំ តើអ៊ុំចង់ផ្តាំផ្ញើរអ្វីដល់ពួកគេអត់?

ខ៖ ខ្ញុំចង់ផ្តាំផ្ញើរថាបើកូនចៅក្រោយៗឲ្យបានធ្វើការល្អ កុំឲ្យធ្វើបាបម្តាយឪពុកណា ម្តាយឪពុក
ប្រើម៉េចក៏ទៅៗកុំឲ្យតថ្លៃតមាត់តករនឹងគាត់ ស្រណោះគាត់ គាត់ចិញ្ចឹមយើងតាំងពីតូចរហូត
ដល់ក្នុងពោះ ៩ខែ ១០ថ្ងៃនេះ សូមកូនកើតមកសូមឲ្យអាណតិម្តាយឪពុកដែលគាត់ខំចិញ្ចឹម
យើងតាំងពីតូចមក អាចម៍នោមលើគាត់ កូនៗក្រោយៗឲ្យជួយគាត់កុំឲ្យតគាត់ គាត់ប្រើទៅ
កុំត ស្រណោះគាត់ដែលគាត់ចិញ្ចឹមយើង កុំឲ្យដូចខ្ញុំពីដើមរហែមរហាមសម័យសព្វថ្ងៃស្រួល
ណាស់ហើយ។

ក៖ ចាសមានអ្វីបន្ថែមទៀតទេអ៊ុំ?

ខ៖ អត់ទេ

ក៖ ចាសចឹងខ្ញុំសូមថ្លែងអំណរគុណដែលអ៊ុំបានចំណាយពេលវេលាដើម្បីឲ្យខ្ញុំធ្វើការ
សម្ភាសន៍អ៊ុំ ចាសខ្ញុំសូមជូនពរឲ្យអ៊ុំមានសុខភាពល្អ និងមានសុភមង្គលណា។

ខ៖ សាធុៗ។